钦定古今图书集成/理学汇编/经籍典/第086卷 > 翼传辨疑 > 《既济东西邻为纣与文王事之疑》
## 钦定古今图书集成/理学汇编/经籍典/第086卷 > 翼传辨疑 > 《既济东西邻为纣与文王事之疑》

孔颖达曰：“又《既济》九五：‘东邻杀牛，不如西邻之禴祭’。
说者皆云：‘西邻谓文王，东邻谓纣。文王之时，纣尚南
面，岂容自言己德受福胜殷，又欲抗君之国，遂言东
西相邻而已’。”愚案：孔氏引此，以辨爻辞非文王作，若
自文王作，必不自夸，以见其作于周公也。愚则谓此
爻本不指纣与文王事，非惟文王作时无此意，周公
亦无此意。周既伐纣而取其国，又何必为是矜夸之
辞载于经乎？即卦言之，自有此象，因著其义尔。先天
八卦，离正东，坎正西，此东西邻之义也。离为牛，为戈
兵，坎性就下，又有幽阴之义，祭祀之象，此杀牛禴祭
之象也。卦爻多发后天八卦方位，惟此一爻发先天
八卦方位甚明，毋亦周公因离下坎上之卦，有自东
徂西之象，特著“先天”之例，岂得指纣与文王事乎？先
儒求之之过，《本义》因仍未革，亦有俟于后之人也，请
得而申之。